**Εισαγωγική ομιλία του π. Μιχάλη στη Γιορτή των Χριστουγέννων 2018**

**15 Δεκεμβρίου 2018**

Αγαπητοί γονείς, αγαπημένα μου παιδιά, ευσεβείς χριστιανοί.

Ετοιμαζόμαστε και πάλι να γιορτάσουμε τα Χριστούγεννα και η Εκκλησία μας, μας βοηθά να στρέψουμε το βλέμμα προς το μεγάλο γεγονός της Γέννησης του Χριστού. Αυτός είναι το κύριο πρόσωπο προς το οποίο στρεφόμαστε. Το Θείο Βρέφος της Βηθλεέμ μας συγκινεί και σκεφτόμαστε τη μεγάλη συγκατάβαση να γίνει ο Θεός άνθρωπος και να έλθει μάλιστα στον κόσμο μας μέσα από τις πιο ταπεινές συνθήκες. Να γεννηθεί σε σταύλο και να ανακλιθεί σε Φάτνη. Αυτήν τη Φάτνη βλέπουμε να χρησιμοποιείται για στολισμό διαφόρων χώρων, όχι γιατί από μόνη της μια φάτνη έχει κάτι το ιδιαίτερο, αλλά γιατί σε τέτοια φάτνη γεννήθηκε ο Χριστός.

 Γι’ Αυτόν γίνονται όλοι οι πανηγυρισμοί και εκδηλώνουμε τη χαρά μας, γιατί ήλθε στον κόσμο μας Αυτός που περίμενε αιώνες η ανθρωπότητα. Γι’ Aυτόν μιλούσαν οι προφήτες και προετοίμαζαν τους ανθρώπους για τον ερχομό του Μεσσία. Η Γέννηση του Χριστού είναι ο μεγαλύτερος σταθμός στη ζωή της ανθρωπότητας και σήμανε την έναρξη της νέας εποχής κατά την οποία ο Θεός εκδήλωσε την αγάπη του για τον άνθρωπο.

 Είναι ένα γεγονός πέρα από κάθε αντίληψη και πάνω από κάθε γνωστική ικανότητα του ανθρώπινου μυαλού. Ένα συμβάν που ενώ είναι εξωπραγματικό είναι ταυτόχρονα πραγματικό-ιστορικό. Θαύμα όλων των θαυμάτων, αυτό που ανθρώπινοι οφθαλμοί είδαν και δεν μπόρεσαν να μείνουν ασυγκίνητοι.

 Η μητρόπολη-μητέρα όλων των εορτών είναι η γέννηση του Ιησού Χριστού, του Υιού του Θεού από την Παναγία Παρθένο. Μία γέννηση που θα γραφτεί στην ιστορία και θα τη χωρίσει στη μέση. Σε αυτό το ανερμήνευτο μυστήριο που θα εορτάσουμε σε λίγες μέρες είναι αφιερωμένη η σημερινή μας εκδήλωση.

 Η Γέννηση του Κυρίου μας σηματοδοτεί την αρχή ενός νέου κόσμου. Με τη γέννηση του Χριστού η αναδημιουργία διαδέχθηκε τη δημιουργία και η ανάπλαση του ανθρώπου την πλάση.

 Ο Χριστός έγινε δεύτερος Αδάμ στο πρόσωπο του οποίου διορθώθηκαν τα λάθη του πρώτου Αδάμ. Η Παναγία μας έγινε η δεύτερη Εύα στο πρόσωπο της οποίας διορθώθηκαν τα σφάλματα της πρώτης Εύας. Ο πρώτος Αδάμ παράκουσε το Θεό ενώ ο δεύτερος Αδάμ, ο Χριστός ο οποίος είναι η Αγάπη, ήρθε στον κόσμο να σαρκωθεί, να κηρύξει την αλήθεια και να πεθάνει κατά την ανθρωπότητά Του για να ζήσει αιώνια ο άνθρωπος.

 Αυτός είναι ο Χριστός. Αυτή είναι η Πίστη μας. Αυτή είναι η Εκκλησία μας. Αυτά είναι τα δώρα των Χριστουγέννων προς τους ανθρώπους.

 Μας λέει ο Ιωάννης ο Χρυσόστομος: «Σήμερα λύθηκαν τα μακροχρόνια δεσμά. Ο διάβολος καταντροπιάστηκε. Η αλήθεια αποκαλύφθηκε. Το κήρυγμα της ευσέβειας ξεχύθηκε και διαδόθηκε παντού. Η Βασιλεία των Ουρανών μεταφυτεύθηκε στη γη. Οι άγγελοι συνομιλούν με τους ανθρώπους. Όλα έγιναν ένα. Κατέβηκε ο Θεός στη γη και ο άνθρωπος ανέβηκε στους ουρανούς. Κατέβηκε ο Θεός στη γη και πάλι βρίσκεται στον Ουρανό. Ολόκληρος είναι στον ουρανό και ολόκληρος είναι στη γη. Έγινε άνθρωπος και είναι Θεός. Είναι Θεός και έλαβε σάρκα».

 Εμείς με τα μάτια της ψυχής μας μπορούμε να τον βλέπουμε μέσα στη Φάτνη. Μπορούμε να τον προσκυνήσουμε νοερά. Η Εκκλησία μας, μας βοηθά να βρισκόμαστε κοντά Του. Μπορεί αν θέλουμε να είναι αυτός ο Αρχηγός της ζωής μας και να μας καθοδηγεί στην οδό της σωτηρίας.

 Εμείς μπορούμε όχι μόνο να Τον βλέπουμε και να Τον προσκυνούμε, αλλά και να Τον βάζουμε στην καρδιά μας όταν κοινωνούμε. Καλούμαστε λοιπόν να ετοιμάσουμε τις ψυχές μας για να δεχτούμε το Χριστό.

 Κάθε ψυχή να γίνει φάτνη ζεστή για να ανακλιθεί μέσα ο Χριστός.